ઈમરાન ખાને પાકિસ્તાનને ૧૯૯૨માં વર્લ્ડ કપ જીતાડેલો તેના કારણે પાકિસ્તાનમાં ઈમરાન હીરો બની ગયો. ઈમરાન તેનો લાભ લેવા માટે રાજકારણમાં કૂદી પડ્યો ને પાકિસ્તાન તહરીક-એ-ઈન્સાફ (પીટીઆઈ) નામની પાર્ટી બનાવી. જો કે પાકિસ્તાનના રાજકારણમાં વરસોથી જામી પડેલા ભુટ્ટો અને શરીફ જેવા પરિવારો સામે તેને ધારી સફળતા મળી નહીં. બાકીની બંને પાર્ટીના ભ્રષ્ટાચારના કારણે લોકો હવે તેમનાથી કંટાળ્યા છે તેથી પરિવર્તનના મૂડમાં છે તેવી આગાહીઓ થઈ રહી છે. આ વખતે પહેલી વાર ઈમરાનની પાર્ટી પાકિસ્તાન તહરીક-એ-ઈન્સાફ (પીટીઆઈ) ચૂંટણીમાં જીતશે ને ઈમરાનનું પાકિસ્તાનના વડાપ્રધાન બનવાનું સપનું પચ્ચીસ વરસ પછી સાકાર થશે તેવી આગાહીઓ થઈ રહી હતી ત્યાં જ રેહમ ખાને આ બોમ્બ ફોડ્યો છે.